அந்தப் பூவைக் கொண்டுபோய் மலையுச்சியில் பாதுகாப்பாக வைப்பதற்காக ஒரு சுமாரான பாலத்தை ஹோர்ட்டன் கடக்கும் ஒரு காட்சியே போதும். நகைச்சுவையும் பரபரப்புமாக இணைந்து மிரட்டியிருக்கிறார்கள். பிரபல நகைச்சுவை நடிகர் ஜிம் கேரி ஹோர்ட்டனுக்குக் குரல் தந்திருப்பதால் இந்தப் பாத்திரத்தின் சுவாரஸ்யம் இன்னமும் கூடுகிறது. சிறிய உலகத்தைத் தாங்கும் பூவை, அதேபோன்ற தோற்றத்தில் இருக்கும் ஆயிரக்கணக்கான பூக்களின் நடுவில் சென்று வல்லூறு போட்டு விட, ஹோர்ட்டன் சலிக்காமல் ஒவ்வொரு பூவாக எடுத்து குரல் தந்து தேடும் காட்சி நெகிழ்வானது.